次韻仲弓見贈
作者：鄒浩
朝代：宋

paragraphs: 我生分稽古，未始懷宴安。
萬事不入眼，人間自悲懽。
獨於文會時，所取良必端。
起廢賴發藥，他年逃素餐。
蘇君日千里，逸步逾飛翰。
一從斷金來，況也寧永歎。
于今更天誘，還逢魯圓冠。
傾盖如舊識，禮法能見寛。
須知高門閭，階庭富芝蘭。
何獨仲弓家，弟兄稱二難。
琴張誠可友，願言謝外觀。
聖域渺無旁，觀水須觀瀾。